Дәүләкәндә лә Һауа-десант ғәскәрҙәре көнө сағыу һәм ойошҡан үтте\nЗәңгәр беретлылар былтыр үҙҙәре үк урынлаштырған десантсылар һәйкәленә сәскәләр һалды. Тантанала йәш быуынды патриотик рухта тәрбиәләүгә өлөш индереүселәрҙе тәбрикләнеләр.\nҮҙәк майҙанда иһә «Купол» хәрби-патриотик клубы тәрбиәләнеүселәре урындағы халыҡҡа күрһәтмә сығыштар ойошторҙо. Аманаттар азат итеү, ҡул һуғышы алыштары күрһәтте. Курсанттарға төрлө йылдарҙа «Вася ағай ғәскәрендә» хеҙмәт итеүселәр ҙә ҡушылды. Десантсыларҙың таштар емереүен, кирбестәр ватыуын, ҡул менән таҡтаға ҡаҙаҡ ҡағыуҙарын халыҡ мауығып күҙәтте.


Стәрлебаштар уңайлы шарттарға ҡыуана\n14 Октябрь , 11:51\nЯңы ғына эшләй башлауына ҡарамаҫтан, ике меңдән ашыу кешене хеҙмәтләндереп тә өлгөрҙө.\n“Һаулыҡ һаҡлау” милли проектының тармаҡтың тәүге звеноһын яңыртыу программаһына ярашлы, Стәрлебаш үҙәк район дауаханаһына һанлы ”РЕНЕКС-Ф5000” флюорографы урынлаштырылды. Яңы ғына эшләй башлауына ҡарамаҫтан, ул ике меңдән ашыу кешене хеҙмәтләндереп тә өлгөрҙө.\nЯңы аппарат ҡулланыуҙа ябай һәм сирҙәрҙе диагностикалауҙы тиҙләтә. Һүрәттәрҙе һанлы эшкәртеү уларҙы электрон рәүештә архивлаштырыу мөмкинлеген бирә.\n–Флюорографты йышыраҡ күкрәк ситлеге органдарын тикшереү өсөн ҡулланалар. Был туберкулезды һәм яман шештәрҙе ваҡытында асыҡлау өсөн мөһим,- ти Һаулыҡ һаҡлау министрлығының проект эшмәкәрлеге бүлеге начальнигы Роза Яхина.\nАппарат тын алыу ағзалары, туберкулез, онкология сирҙәрен аҙ ғына нурланыш менән күләмле иҫкәртеүсе рентгенология тикшеренеүҙәрен үткәреү өсөн файҙаланыла.\nРәсәй Президенты Владимир Путиндың “май” указдарына ярашлы, һаулыҡ һаҡлау тармағы алдында торған ошо бурыстарҙы тормошҡа ашырырға кәрәк: хеҙмәткә һәләтле йәштәге халыҡтың үлем күрһәткестәрен кәметеү, шулай уҡ яман шештәрҙән үлем күрһәткестәрен ( 100 мең кешегә 185 сир осрағына тиклем) аҙайтыу, сабыйҙар үлемен ҡыҫҡартыу (бер мең яңы тыуған сабыйға 4,5 осраҡҡа тиклем) һәм һәр кемдең тәүге медицина ярҙамынан файҙаланыу мөмкинлектәрен арттырыу.


Өфө районын Вилорий Угаров етәкләне // Сәйәсәт | новости башинформ.рф\nӨфө районын Вилорий Угаров етәкләне\n17:42, 24 апреля 2014 Сәйәсәт\nБР Өфө муниципаль районы Советы ҡарары менән район хакимиәте башлығы итеп контракт буйынса Вилорий Угаров тәғәйенләнде.\nВилорий Угаров 1964 йылдың 30 октябрендә Өфөлә тыуған. Белеме юғары – Бөтә Союз ситтән тороп уҡыу финанс-иҡтисад институтын тамамлаған, иҡтисадсы квалификацияһына эйә.\nХеҙмәт эшмәкәрлеген 1986 йылда армияла хеҙмәт итеп ҡайтҡандан һуң Өфө моторҙар эшләү производство берекмәһендә программа менән идара итеү станоктарын көйләүсе булып башлай. Төрлө йылдарҙа баш бухгалтер, шул иҫәптән «Дмитриев» совхоз-заводында эшләй. 2000 йылдан алып 2004-кә тиклем Өфө районы хакимиәте башлығы урынбаҫары, 2005-2007 йылдарҙа – Өфө районы хакимиәтенең иҡтисад һәм прогнозлау бүлеге начальнигы вазифаларын биләй. 2007 йылдан алып 2014 йылдың мартына тиклем Өфө ҡалаһы ҡала округының Совет районы хакимиәте башлығы вазифаһын башҡара. 2014 йылдың мартынан алып әлегә тиклем – Өфө районы хакимиәте башлығының инвестициялар һәм төҙөлөш буйынса урынбаҫары.\nБашҡортостан Республикаһының атҡаҙанған иҡтисадсыһы исеменә эйә.


Ҡыштың тәүге көнөндә республикала һауа +5 градусҡаса йылына\n1 Декабрь 2021, 09:58\nБашгидрометүҙәк мәғлүмәттәре буйынса, шаршамбы, 1 декабрҙә, республикала көндөҙгө сәғәттәрҙә һауа 0, +5 градусҡаса йылына. Төндә 0, -5 градус була. Алдағы ике көндә аномаль йылы һауа торошо һаҡлана. Термометр бағанаһы +3 градусҡа тиклем күтәрелә.\nКалендарь ҡыштың тәүге көндәрендә йылы ел иҫеүе, ямғыр, епшек ҡар яуыуы көтөлә. Бындай һауа торошо республикаға йылы һәм яуым-төшөм алып килгән тотороҡло көньяҡ тропик циклондың йоғонтоһо менән аңлатыла.\nКөндәрҙең бер аҙнаға яҡын аномаль йылы тороуы көтөлә. 7 декабрҙә иһә Башҡортостанда кинәт -21 градусҡаса һыуыта, тип фаразлай синоптиктар.


Ҡурай еләге мәле етте | ГТРК «Башкортостан» — Новости Уфы и РБ\n07 июля 2020 — 16:49 ГТРК «Башкортостан»\nБалланып ҡурай еләге беште. Был үҫемлектең дауалау ҡөҙрәте халҡыбыҙҙа электән билдәле. Уның шифаһын белгән боронғолар еләген япрағы менән йыйып, ҡышҡылыҡҡа киптереп ҡуйғандар. Боронғо Грецияла уның бит-тән тиреһе өсөн файҙалы сифаттарын киң файҙаланғандар. Һутлы, яңы өҙөлгән ҡурай еләгендә файҙалы матдәләр кипкәнендәгенә ҡарағанда күберәк. Уның составында органик матдәләр, шул иҫәптән салицил кислотаһы бар. Шуға ла был еләк һалҡын тейгәндә ҡулланыла, тирҙе ҡыуа, тән температураһын төшөрә. Ҡурай еләгендә тимер ҙә күп, ә ундағы баҡыр күңел төшөнкөлөгөнән һаҡлай. Был еләктәге А витамины тырнаҡты, сәс тамырҙарын нығыта. С витамины организмдан артыҡ шыйыҡлыҡты сығара, холестеринды кәметә, йөрәк-ҡан тамырҙары сирҙәре хәүефен түбәнәйтә. Ҡурай еләге варикоз ауырыуынан — ҡан тамырҙарының киңәйеүенән — яфаланғандарға бигерәк тә шифалы. Эшкәрткәндә лә ҡурай еләгенең файҙалы сифаттарының күбеһе юғалмай. Бөйөрө һәм үт ҡыуығы сирле кешегә табиптар ҡурай еләген ҡулланыу килешмәй тип киҫәтә. Еләк составындағы оксалаттар тәндәге шыйыҡлыҡты кристаллаштыра, ул ауырыуҙы “таш ултырыу” тиҙәр.


Бер юлы өс диплом\nСибай һәүәҫкәрҙәре йылды ҙур ҡаҙаныштар менән тамамларға йыйына. Сибай ҡалаһы ҡала округы хакимиәтенең мәҙәниәт бүлеге начальнигы Г.В.Аҡназарова үҙҙәренең уңыштары һәм ҡыуаныстары менән уртаҡлашты:\n—Ағымдағы йылдың февралендә Башҡортостанда Бөйөк Еңеүҙең 70 йыллығы айҡанлы «Еңеү» марафоны старт алғайны. Марафон сиктәрендә республикабыҙҙың төрлө төбәктәре буйлап «Мәңгелек ут» капсулаһы «сәйәхәткә» сыҡты. Сибайға Еңеү символы Йылайыр районынан килгәйне. 14 мартта «Мәңгелек ут» капсулаһын беҙ тантаналы рәүештә Дыуан районы вәкилдәренә тапшырҙыҡ. Ошондай мәртәбәле сараны сибайҙар юғары кимәлдә ойошторғандары өсөн республика буйынса, Иглин районынан ҡала килә, дәрәжәле 2-се урынға лайыҡ булды.\nИкенсе ҡыуаныслы ваҡиға: «Дуҫлыҡ гөлләмәһе» республика фестивале сиктәрендә уҙғарылған «Еңеү салюты» республика конкурсында Сибай һәүәҫкәрҙәре «Беҙҙең Еңеү—донъя Еңеүе!» исемле ижади программа менән сығыш яһағайны. Бай йөкмәткеле концертта 4 йәштән алып 95 йәшкә тиклемге 400-ҙән ашыу кеше ҡатнашты. Сарала Бөйөк Ватан һуғышы ветераны Иван Григорьевич Огневтың үҙенең һуғыш тураһында яҙылған шиғырҙарын уҡып ишеттереүе бик тулҡынландырғыс тамаша булды. Һөҙөмтәлә, сибайҙарҙың сығышы «Иң яҡшы театраль тамаша» тип табылды һәм 2-се дәрәжәле диплом менән бүләкләнде. 1-се урынды Стәрлетамаҡ ҡалаһы алды. Әлбиттә, ҙур ҡаланың мөмкинлектәре лә киңерәк. Шулай булғас, Стәрлетамаҡ һәүәҫкәрҙәренән һуң 2-се урынға сығыу—ул беҙҙең өсөн оло еңеү, тип һанайым.\nШулай уҡ «Еңеү» марафоны сиктәрендә күргәҙмә ойошторолғайны. Бында иһә сибайҙарға тиңләшеүселәр булманы. Сибай ҡалаһының «Ирәндек моңдары» тип аталған күргәҙмәһе тематик яҡтан иң яҡшыһы тип табылды һәм ғәҙел рәүештә 1-се урын яуланы. Был еңеүҙәрҙең барыһы ла дөйөм ҡалалаштарыбыҙҙың ҡаҙанышы булып тора. Еңеүҙең 70 йыллығына арналған сараларҙа бөтә учреждение, ойошма һәм предприятиелар ҙа ҡатнашты. Халыҡ дәррәү, берҙәм булды. Шуға күрә лә, сибайҙар ҙур уңыштарға өлгәште. Бының өсөн барлыҡ коллективтарға, уларҙың етәкселәренә ҙур рәхмәт белдерәм. Ошондай оло еңеүҙәр һәм уңыштар менән йылды тамамлауыбыҙ һәм етеп килгән 2016 йылды яҡшы кәйеф менән ҡаршылауыбыҙға шатбыҙ. Киләсәктә лә бергәләп эшләргә, халҡыбыҙҙың мәҙәниәтен һәм сәнғәтен күтәрергә яҙһын,—тип ҡыуаныстары менән уртаҡлашты мәҙәниәт бүлеге начальнигы Гөлназ Вәкил ҡыҙы Аҡназарова.


Өфөнөң элекке мәсеттәре | Әбйәлил - Абзелил\nӘбйәлил - Абзелил > тарих, риүәйәттәр, легендалар > Өфөнөң элекке мәсеттәре\n« Исемең есемеңә тап килһен\nЙома, Белорет ҡалаһы »\nӨфөнөң элекке мәсеттәре\nӨфөнөң беренсе йәмиғ мәсете — 1830 йылда мөфтий Әбсәләм Әбдрәхимовтың тырышлығы менән һалына. Төҙөлөш өсөн киткән сығымдарҙы икенсе гильдия сауҙагәре Мөьмин Таһиров күтәрә. Мәсет көмөш аҡса менән ун ике мең һумға төшә. Был бина аҙаҡтан бер нисә тапҡыр үҙгәртеп ҡорола.\nӘбдрәхим мөфтөйҙөң вафатынан һуң мәсеткә имам булып уның улы Әхмәҙей Әбделсәләмов ҡала. Уны 1844 йылда, Хажи Тархан Сөләймәнов алмаштыра ла 41 йыл буйы имамлыҡ итә.\n1885 йылдың 2 ғинуарында мөфтөй Сәлимгәрәй Тәфкилев вафат була ла йәмиғ мәсете эргәһенә ерләнә. 1890 йылда мәсет файҙаһына емеш-еләк баҡсаһы, мунсаһы булған күршеләге йорт һатып алына. Унда хәҙер Рәсәй мосолмандарының үҙәк Диниә назараты.\nXX быуат башына йәмиғ мәсетенә намаҙға 980 кеше йөрөгән.\n1906 йылда мәсет ихатаһына мәҙрәсә һалыу тамамлана ла «Ғосмания» мәҙрәсәһе шунда күсерелә.\n1960—1992 йылдарҙа беренсе йәмиғ мәсете Өфөләге берҙән-бер ғибәҙәтхана була.\nӨфөнөң икенсе мәсете — XIX быуаттың 80-се йылдарында мөфтөй Сәлимгәрәй Тәфкилев тарафынан Нижегородтағы хәҙерге Леванский урамына һалдырыла. Үҙе ағастан һалынһа ла уның бинаһы 1931 йылға тиклем ултыра. Серегәс, һүтеп урынына йорт һалалар. Быуат башында был мәсеткә намаҙға 876 мосолман йөрөгән. Шул осорҙа Фәрүәзетдин Камалетдинов (Зыя Камали) мәсеттең имамы Ғәликәевҡа уның мәхәлләһендә мәҙрәсә асырға тәҡдим итә. Ҡабул итеү имтихандары үткәрелгәс, 10 октябрҙә мәсеттең ер аҫты өлөшөндә «Ғәлиә» мәҙрәсәһенең тәүге дәрестәре үтә.\nҺуңыраҡ, 1909 йылда, Зыя Камали ошо уҡ мәсеткә имам-хатип итеп тәғәйенләнә лә 1924 йылға тиклем эшләй.\nӨфөнөң өсөнсө йәмиғ мәсете — Нижегород биҫтәһе мосолмандарының үтенесе буйынса 1903 йылда хәҙерге Лесопильная урамында таштан һалына. Имам-хатип итеп Һамар губернаһы Боғоруслан өйәҙенең Нәҙер ауылынан Мөхәмәтсабир Хәсәновты саҡыртып алалар. Мәсет ҡаршыһында мәҙрәсә була. 1924 йылдан Зыя Камали икенсе мәсеттән ошо мәсеткә имам итеп күсерелә.\n1940 йылда мәсет бинаһы БАССР Юғары Советы Президиумының ҡарары менән Ленин район Советы ҡарамағына бирелә лә мәктәп итеп файҙаланыла.\nӨфөнөң дүртенсе йәмиғ мәсете — ҡаланың икенсе участкаһы тип йөрөтөлгән өлөшө мосолмандары губерна идараһына, беҙгә мәсет кәрәк тип үтенес ҡағыҙы биргәс, ике йылдан һуң ғына төҙөлөштө Бекет урамында башларға рөхсәт ителә. Мәсет сауҙагәр Әбделлатиф Хәкимов аҡсаһына уның ихатаһына һалына. Таштан ҡоролған мәсеткә ике манара ултыртыла.\nТәүге хәтибы итеп Өфө губернаһы Бөгөлмә өйәҙе Ҡаратай ауылы мәсетендә имам булып эшләп йөрөгөн Мөхәмәтһаҙый Фәхретдинов, ә мөәзин итеп башҡорт Төхвәтулла Ҡорбанов һайлана. Мәсет эшләй башлағас, Хәкимов уны Ырымбур мәхкәмәи шәрғиәһенә бүләк итә. Шул осорҙан башлап ул Хәкимиә мәсете тип атала. Хәҙерге Социалистик урамында ултырған Хакимиә мәсете 1930 йылда мәктәп итеп файҙаланыу өсөн ҡала Советына, 1934 йылда 8 Март исемендәге тегеү фабрикаһына клуб итеп бирелә. Манаралары һүтелә. Һуңғы йылдарҙа ул бинала «Башкирэнерго» производство берекмәһенең диспетчер идаралығы эшләп килде. 1992 йылдың февралендә мәсет мосолмандарға кире ҡайтарылды.\nӨфөнөң бишенсе йәмиғ мәсете 1905 йылда 200-ләгән мосолман губерна идаралығына, зыяратыбыҙҙа мәсет һалырға рөхсәт итегеҙ тип үтенес ҡағыҙы бирә. Үтенес ҡәнәғәтләндерелә, ләкин төҙөлөш эштәре бер нисә йылға һуҙыла ла 1909 йылда ғына һалынып бөтә. Хисмәт Вәлиев имам итеп раҫлана. Мосолман зыяратындағы мәсет 1900 йылдың мартында янып киткәнгә ҡәҙәр эшләй. Халыҡ яңы мәсет һалырға һораһа ла, үтенес яуапһыҙ ҡала. Тик 1992 йылда ғына зыяратта яңы мәсет төҙөргә рөхсәт ителә.\nӨфөнөң алтынсы йәмиғ мәсете — 1914 йылда хәҙерге Проломный урамында нигеҙ һалына. Төҙөлөш 1918 йылда ғына тамамлана. Ике ҡатлы мәсет бинаһы ағастан бурала, бик матур итеп һырлап-семәрләп эшләнә. Тәүге имамы — Хәбибулла Әхҡәмов. Мәсет 1934 йылға тиклем эшләй, һуңынан «Өфө жилкоммунстрой» тресына дөйөм ятаҡ итеп бирелә. Үткән быуаттың 60-сы йылдарында бина торлаҡ йорт итеп үҙгәртелә.\nӨфөнөң етенсе йәмиғ мәсете – 1923 йылдың ғинуарында СССР-ҙың Европа өлөшө һәм Себер мосолмандарының Диниә назаратына йәмиғ мәсете төҙөргә рөхсәт ителә. Имамы ла тәғәйенләнә — Нурлығаян Имаев раҫлана. Әммә мәсет төҙөлмәй ҡала. Шулай ҙа республикабыҙҙың тарих архивында мәсеттең 1928 йылға тиклем эшләүен раҫлаусы документ бар. Мосолмандар ҡайҙа намаҙ уҡығандыр, билдәле түгел\nӨфөнөң «Ихлас» мәсете — был йәмиғ мәсете иҫке Өфө халҡының һорауы буйынса һуңғы йылдарҙа ғына асылды. XX йыуаттың 30-сы йылдар башында Өфө ҡала советы башҡарма комитеты Баҡалы һәм Сочи урамдары киҫешкән ергә, бер нисә бәләкәй йортто алдырып, «Луч» исемендәге ҙур ғына кинотеатр һалдыра башлай. Бөйөк Ватан һуғышы башланып китеп, төҙөлөш тамамланмай ҡала. 1957 йылда ғына тәүге тамашасыларын ҡабул итә. Ләкин 1990 йылда инфляция көсәйеп киткәс, киноға йөрөүселәр ҙә аҙая. Кинотеатрҙы ябырға мәжбүр булалар. Өс йылдан һуң түбәһе емерелеп төшә. Кинофикацияның үҙ бинаһын тергеҙеп алырға хәле булмағас, республикабыҙҙың Министрҙар Советы уны Башҡортостан Диниә назараты ҡарамағына тапшыра, бина, яңынан төҙәтелеп, «Ихлас» мәсете булып эшләй башланы. Ул йәмиғ мәсет. Халыҡ күп йөрөй. Тәүге имам-хатибы Мөхәммәт Ғәлләм. Мәскәүҙә медицина институтын тамамлаған Миәкә егете. Финляндияла, Төркиәлә дини белемен камиллаштырып ҡайтҡан.\nӨфөнөң «Ләлә» йәмиғ мәсете — мосолман дәүләттәре һәм Ислам тәрәҡыйәт банкы биргән долларҙар иҫәбенә Өфөнөң Черниковка өлөшөндә бик оҙаҡ төҙөлөп, егерменсе быуат аҙағында ғына асылды. Тәүге имам-хатибы Мөхәммәт Тәлғәт улы Тажетдинов, мөфтөй хәҙрәттең улы.\nД. Мәһәҙиев төҙөгән «Ҡамуси һүҙлек»тән Сәнә Сабирйәнова әҙерләне.\nЭта запись написана автором Назир Сабитов, 03.03.2020 в 00:25, и размещена в категории тарих, риүәйәттәр, легендалар. Следите за ответами на эту запись с помощью RSS 2.0. Вы можете написать комментарий или разместить обратную ссылку на своем сайте.


Материалы за Декабрь 2017 года » Яйыҡ гәзите | Газета Яик\nЯйыҡ гәзите » Материалы за Декабрь 2017 года\nЙәнә шыршы балҡыны29.12.2017\nЯңы йыл байрамы алдынан ҡаланың ял һәм мәҙәниәт паркы ҡаршыһында боҙ ҡаласығын асыу күптән инде матур традицияға әйләнгән.\nУртала биҙәлгән ҡупшыҡай әллә ҡайҙан уҡ үҙенә саҡырып тора. Халыҡ, күрәһең эштән тура бында килгән. Балаларын етәкләгән ата-әсәйҙәр, оло апай-ағайҙар һәм үҫмерҙәр шыршы тирәләй тамаша күҙәтергә йыйылды.\nЯбалаҡлап ҡына яуған ҡар күңелгә сихри тойғолар өҫтәй, үҙең дә һиҙмәҫтән ниндәйҙер мөғжизә көтәһең. Яңы йылға һанаулы ғына көндәр ҡалды, моңһоу ҙа, ҡыуаныслы ла...\nБалалар гөрләшеп боҙ тауҙарынан шыуа, лабиринтта уҙышып уйнай. Әйткәндәй, һырғалаҡтарҙың һәр йәш арауығы өсөн айырым эшләнеүе яҡшы.\nНаркоманияға сик ҡасан ҡуйылыр?26.12.2017\nОшо көндәрҙә район хакимиәтендә наркотиктарға ҡаршы ведомство-ара комиссияның сираттағы ултырышы үтте.\nКәңәшмәне район хакимиәте башлығы, комиссия рәйесе Фәрит Дәүләтгәрәев алып барҙы.\nҠыҙғанысҡа ҡаршы, төбәгебеҙҙә был тәңгәлдә хәлдәр имен түгел. Көндән-көн яңы төр наркотиктар килеп сығып тора, наркотик һатыусылар интернет селтәрен әүҙем файҙалана, маҡсатына ирешер өсөн ниндәй генә юлдар һайламай - ванналар өсөн тоҙҙар, минераль ашламалар, бөжәктәрҙе юҡ итеү сараларын һатыу тураһындағы иғландарҙа ысынында үлемесле матдәләр тәҡдим ителә, уларҙың ҡапҡанына күпселектә үҫмерҙәр эләгә.\nРайон-ара прокурор ярҙамсыһы Алмас Исхаҡов билдәләүенсә, наркотиклы һәм психотроп матдәләрҙең законһыҙ әйләнеше, наркотиктарҙы ҡулланыу буйынса законды боҙған утыҙ биш факт теркәлгән һәм прокуратура тарафынан тейешле саралар күрелгән.\nБыл донъяла ниҙәр бар?26.12.2017\nБаста тигән әҙәм тураһында ишеткәнегеҙ ҙә юҡтыр әле - бортаҡ һүҙҙәр ҡулланыуҙан бер ҙә уңайһыҙланмаған рэп-башҡарыусы, йәғни көйгә һалып шиғырҙар һамаҡлаусы.\nЙәштәр араһында популяр. РФ Иҡтисади үҫеш министры Максим Орешкин да йәш кеше шул (1982 йылғы) - үҙе етәкләгән министрлыҡ Яңы йыл кисәһе үткәргәндә тап шул Бастаны саҡыралар. Зал яллауға, артисҡа гонорар түләүгә, фуршет (аяғүрә ашау һәм эсеү) ойоштороуға 9,8 миллион һум дәүләт аҡсаһын һис тә йәлләмәйҙәр. Ҡаҙна хаҡына эштә күңел-сафа ҡороуҙар тыйылғас, сараны ниндәйҙер «...яңы эш алымын үҙләштереүҙең һөҙөмтәләрен йомғаҡлау кәңәшмәһе» тип атағандар, ти. Хәҙер аңлайышһыҙ һүҙҙәр күп бит. Мәҫәлән, эш урынында күмәкләп эсеп тотолғандарға «Тимбилдинг менән шөғөлләнәбеҙ», - тип аҡланып ҡарарға мөмкин. Вазифа бурыстарына инмәгән өлкәләрҙә лә коллегаларҙың бергә булыуы, тупланыуы шулай атала.\nҒаиләләргә - торлаҡ сертификаты26.12.2017\nЙәш ғаиләләр өсөн торлаҡ иң сетерекле һәм мөһим мәсьәлә.\nҠуртымға фатир алып йәшәү йәки уны һатып алыуға оҙаҡ йылдар аҡса йыйыу проблеманан сығыу юлы түгел. Дәүләт йәштәрҙе торлаҡ менән тәьмин итеү йүнәлешендә төрлө программалар булдырҙы.\nШуларҙың береһе - ипотека. Артабан инде ғаиләлә балалар тыуған һайын ошо хаҡтың өлөшөнә дәүләт тарафынан ташлама яһала. Ошо көндәрҙә район хакимиәтендә ҡала-районыбыҙҙа йәшәүсе ун туғыҙ ғаилә күптән көтөлгән торлаҡ сертификаттарын алды. Бындай ярҙам «Йәш ғаиләләргә ярҙам итеү» республика программаһы сиктәрендә бирелде.\n«Күңелдәргә дауа булһын йырҙарым»22.12.2017\nЙәш булыуына ҡарамаҫтан, эстрадаға ышаныслы аҙымдар менән аяҡ баҫҡан йырсы Гөлназ Асаева төрлө йәштәгеләр араһында ла үҙ тамашасыһын табып өлгөрҙө.\nӘсәһе, билдәле йырсы Лилиә Биктимерова менән бергә бәләкәй сағынан сәхнә күрке булған ҡыҙыҡай әлеге көндә Өфө сәнғәт училищеһында белем алыу менән бер рәттән, шәхси карьераһына ла ваҡыт таба - республика һәм күрше өлкәләр халҡын яңы концерт программалары менән һөйөндөрөп тора. Декабрь башында йәш йырсы Учалы тамашасыларын да һөйөндөрҙө. Ошо уңайҙан Гөлназға барыбыҙҙы ла ҡыҙыҡһындырған һорауҙарҙы биреп үтәйек.\n- Учалыға ниндәй уй-кисерештәр менән килдең?\n- Мин башҡорт халҡын, башҡорт тамашасыһын яратам. Улар изге күңелле, ҡунаҡсыл, шуның өсөн һеҙҙең ҡалаға бөтә күңеңелем менән тартылам.\nУчалы минең өсөн үҙенсәлекле ҡала, тамашасы мине бик йылы ҡабул итә. Һеҙҙә мин беренсе тапҡыр түгелмен, ата-әсәйем менән булғаным бар, хәҙер инде, үҫә төшкәс, бер үҙем килдем.\nЙылы һәм яҡты булһын өсөн22.12.2017\n- Эшебеҙҙең төп маҡсаты - халыҡты электр энергияһы менән өҙлөкһөҙ тәьмин итеү. Авариялар булмаһын өсөн тырышып эшләйбеҙ. Шуға ла предприятиелағы хеҙмәткәрҙәр етди әҙерлекле, юғары квалификациялы, тәжрибәле, - ти «Учалы электр селтәрҙәре» йәмғиәтенең баш инженеры Илдар Мөрсәлимов. Предприятие трансформаторлы подстанцияларҙы, һауа һәм кабель линияларын хеҙмәтләндерә. Абоненттарҙы электр селтәрҙәренә тоташтырыу ҙа улар иңендә.\nКоллективта йөҙгә яҡын кеше эшләй. Һәр ҡайһыһы юғары һөнәри талаптарға яуап бирә. Һеҙ фотола күргән уҙамандар Абдулла Саримов (һулда), Вәкил Әхмәтшин һәм Дмитрий Мануйлин предприятиела тәжрибәле белгестәрҙән һанала. Әлеге мәлдә улар Рудникта күләмле эштәр алып бара.\nАртҡа 1 2 3 4 Артабан


"БЕҘ – ЕРӘНСӘ ВАРИҪТАРЫ"\n20 Декабрь 2017, 13:17\nБыл ваҡиғалар Үргендә лә, күрше ауылдарҙа ла һаман ҡабатланып, көлә-көлә һөйләнгәс, бәлки, гәзит уҡыусыларыбыҙға ла оҡшар тип, ошо хәлдәрҙең сәбәпсеһенең рөхсәте менән һеҙгә лә еткерәм.\nБеҙҙең Башҡорт Үргене килене иптәше менән Бикбирҙегә ата-әсәһенең хәлен белешергә бара. Барып төшөүҙәренә, әсәләре күрше ауылға юлланған була. Оҙаҡламабыҙ, хәҙер ҡайтабыҙ, тигәс, көтөргә булалар. Ул осорҙа һәр бер өйҙә гәзит-журнал, китаптар етерлек. Ваҡытты бушҡа үткәрмәҫ өсөн, икеһе ике урында китап, журнал ҡараштыра башлайҙар. Бер ни тиклем ваҡыт үткәс, ире ҡатынының бирелеп китап уҡығанын күреп: “ Нимә уҡыйһың шул хәтле, иҫең китеп?” – тип һорай ҡуйған. Ҡатыны, ҡамасаулама әле, тигән шикелле, тиҙ генә, “Котцу” исемле китап, тип уҡыуын дауам иткән. Ир кеше аптырап, аңламай, ҡабат һорай, шул уҡ яуап ҡабатлана. Ахырҙа урынынан тороп, түҙмәй, ҡатынының китабын ҡулына алып ҡарай ҙа: “Баянан бирле “Котцу” ла “Котцу” тип башымды ҡатыраһың, “К отцу” тигән китап уҡып ятаһың да һин”, – ти икән.\nБер уйлаһаң, ябай ғына тойолған әҙәбиәт һәм тел ҡанундарын һанға һуҡмау ниндәй мәғәнәһеҙ һүҙҙәр килтереп сығарырға мөмкин.\nҮткән быуаттың 86-сы йылдарында, үрҙә телгә алынған беҙҙең килен, төпсөк улына ауыры етешеп йөрөгән мәл булһа ла, күрше Сембер ауылынан бер үҙе, ҡыш уртаһында атҡа сана егеп, Гончаров фамилиялы урыҫтарҙан ике һарыҡ һатып ала. Буранға эләгеп, мең бәлә менән ҡайтып инеүе үҙе бер мажара, әммә һүҙ һарыҡтар тураһында.\nҺатыулашҡан саҡта, һарыҡтарҙың мотлаҡ бәрәсләйәсәге тураһында мәрйәнән ныҡлы ышаныс ала. Заманына күрә, яҡшы ғына аҡсаһын да түләгәс, отолғоһо килмәй, һарыҡтарҙы үрсеткеһе лә килә. Өмөтләнеп көтһә лә, һарыҡтарҙың береһе генә бәрәсләй. Тәки алданы был мәрйә тип, йәне көйә. Бер ни эшләп булмай. Шулай ҙа әмәлгә баҡҡандай, яҙға табан, теге мәрйә, ат егеп, санаһына тоҙло кәбеҫтәһен, ҡыярын тейәп, Үргендә һатыу итеп йөрөп ята. Килен тегене танып, ҡаршы сыға һала ла, үпкәһен белдерергә ашыға:\n– Гончарова! – ти икән был, руссалап. – Ты ведь меня обманула! Твоя барашка не “отелилась”, – тип бәйләнә башлаған.\nТегеһе аңлаған эштең нимәлә икәнен. Разве да разве, извини да извини, ошиблась тип, тоҙло ҡыярын, кәбеҫтәһен һауытына өймәләмә итеп һалып, ризалатып ҡуйған.\nКүтәренеп ҡайтып килгән ҡатынын ҡапҡа төбөндә ире ҡаршы ала: “Нимә тип унда, урам уртаһында, кеше көлдөрөп йөрөйһөң? Ҡасан күргәнең бар һарыҡтың быҙаулағанын?” – тип ороша икән. Ир менән ҡатын нисек тә аңлашалар, ә теге мәрйәнең аптырауы бының менән генә бөтмәй әле. Йәтеш ҡотолдом тип, ҡайтыуға табан ҡуҙғалһа, икенсе бер йорттан тағы бер ҡатын йүгереп сыға ла, “отдай валенки, валенки отдай” тип ҡысҡыра икән. Мәрйә аптырап, “какие ещё валенки” тип атын туҡтатыуға, тегенеһе килә һалып санала ятҡан бейәләйҙәрен тырнап ала ла, “вот же лежат”, ти икән. Береһе һарыҡтан – быҙау, икенсеһе бейәләй урынына быйма таптырғас, Гончарованың кәбеҫтә һатыу ҡайғыһы булмағандыр, моғайын.


Яҙғы дарыу үләндәре » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Йәмғиәт » Яҙғы дарыу үләндәре\nЯҙғы дарыу үләндәре 08.05.2015 // Йәмғиәт\nҠара ҡарағат япрағы\nБыл ҡыуаҡтың йәш япраҡтары тире ауырыуҙарынан, һалҡын тейгәндә, бөйөрҙә таш булғанда, ревматизмдан, быуындар ауыртыуынан шифалы. Йәш япраҡтарҙы төнәтеп, сәй урынына ла эсергә ярай. Ҡара ҡарағат емештәре һуты һәм шәкәр ҡушып яһалған сиробы ярҙамында тамаҡҡа һалҡын тейеүҙе, үпкәләге ғыжылдау тауышын бөтөрөргә, быума йүтәлгә, эсәклектәге ауырыуҙарға ҡаршы көрәшеп була. Шулай уҡ яртылаш гөлйемеш һуты менән ҡушып эсергә мөмкин. Япраҡтарҙы ҡарағат сәскә атҡас йыялар.\nНауруз (кәзә һаҡалы)\nБоронғо гректар уны “12 алла сәскәһе” тип атаған. Май-июнь айҙарында һары сәскә ата. Эфир майҙарына, гликозидтарға, флавоноидҡа, аскорбин кислотаһына, каротинға, марганецҡа бай. А һәм С витаминына ҡытлыҡ кисергәндә эселә. Тамырҙарынан әҙерләнгән дарыу пневмония, бронхит, быума йүтәл менән яфаланғанда шифалы. Шулай уҡ баш ауыртҡанда, баш әйләнгәндә, хәлһеҙлек булғанда, сәскәләрен ҡайнар һыуҙа төнәтеп эсергә кәрәк. Япраҡтарын салат итеп ашайҙар. Авитаминоздан яҡшы дауа. Япраҡтарын сәскә атыу осоронда йыялар. Ҡояшта йәки ҡыҙыу мейестә тиҙ генә киптереп алалар. Әкрен киптергәндә аскорбин кислотаһы юҡҡа сыға. Сәскәләрҙе апрель-май айҙарында йыйып киптерәләр. Тамырын көҙөн йәки яҙын ҡаҙып алалар. Тупрағын ҡойоп, елләтеп киптерергә.\nТын юлдарына һалҡын тейгәндә, йүтәл, ларингит, фарингит, бронхит, пневмония, астма, туберкулез менән яфаланғанда, үпкә абсцессын, хатта үпкә гангренаһын да дауалауҙа файҙаһы ҙур. Өҫтәүенә үгәй инә үләне япрағы ашҡаҙан, бөйән эсәге, бауыр, һейҙек ҡыуығы, бөйөр ауырыуҙарына һәм балаларҙа диатез булғанда дауа. Үле яраларға һәм ҡан тамырҙары ялҡынһынғанда йәшел япраҡтарҙы бутҡа һымаҡ иҙеп ябалар. Үгәй инә үләне төнәтмәһен оҙаҡ эсергә ярамай. Кире тәьҫире, йәғни зыяны булырға мөмкин. Күңел болғаныу, биҙгәк, аппетит юғалыу, эс ауыртыу, һары ауырыуы булған осраҡта дауаланыу туҡтатылырға тейеш.